INSTRUKS FOR INSTITUTTLEDERE VED INSTITUTT MED STYRE

Ansvar og myndighet

Instituttleder er instituttstyrets leder og har den daglig ledelse av den samlede faglige og

administrative virksomheten ved instituttet. Instituttleder har ansvar for at de administrative og forvaltningsmessige oppgavene utføres effektivt og i overensstemmelse med gjeldende lover, forskrifter og regler, samt innenfor økonomiske rammer fastsatt av instituttstyret.

Instituttleder har myndighet til å avgjøre alle saker ved instituttet med unntak av saker som ved

instruks og delegasjonsvedtak klart er lagt til instituttstyret å avgjøre. Instituttleder avgjør saker i

det omfang disse ikke kan utsettes til instituttstyret kan komme sammen i møte. Instituttstyret kan gi

instituttleder fullmakt til å avgjøre saker som bør besluttes før neste ordinære styremøte, og som

ikke er viktige nok til at ekstraordinært møte innkalles.

Avdelingsstyret fastsetter nærmere hvilke type saker som skal behandles og avgjøres henholdsvis i

instituttstyret eller av instituttleder. Dette skal dokumenteres skriftlig. 

Instituttleder har ansvaret for sekretærfunksjon for instituttstyret og gir tilrådning i de saker som

legges frem for dette. Instituttleder er ansvarlig for å iverksette de vedtak som blir gjort av

instituttstyret, andre styringsorganer ved instituttet eller av annen overordnet myndighet. Dekan har ansvar for personalomsorg og -utvikling for instituttleder. Instituttleder er underlagt dekan i faglige saker og fakultetsdirektør i administrative og forvaltningsmessige saker. Instituttleder har personal-lederansvar for alle ansatte ved instituttet.

Sentrale arbeidsoppgaver

· Instituttleder er instituttets talsperson og representant utad

· Instituttleder skal se til at forskningens uavhengighet ivaretas ved avdelingen

· Instituttleder skal være godt orientert om forskningsvirksomheten ved instituttet og arbeide aktivt for å øke omfanget og heve kvaliteten på denne. Instituttleder skal stimulere til videre faglig utvikling blant de vitenskapelig tilsatte

· Instituttleder skal foreta nødvendige prioriteringer vedrørende forskningsvirksomheten i samsvar med strategier fastsatt av instituttstyret og overordnet myndighet

· Instituttleder skal arbeide for at forskningsresultater formidles til allmennheten og bidra til innovasjon og kommersialisering av forskningsresultater

· Instituttleder skal bidra til å sikre at emnetilbudet er i samsvar med samfunnets behov og etterspørselen fra studenter og marked, og at undervisningen holder høy kvalitet

· Instituttleder skal ha god dialog med samfunns- og næringsliv og bygge nettverk både regionalt, nasjonalt og internasjonalt

· Instituttleder skal sørge for gode kommunikasjons- og informasjonslinjer ved instituttet.

· Instituttleder skal iverksette og følge opp personalpolitiske strategier og tiltak blant de vitenskapelig ansatte

· Instituttleder skal påse at arbeids- og læringsmiljøet er fullt ut forsvarlig ut fra en vurdering av hensynet til helse, miljø, sikkerhet og velferd

· Instituttleder har i nødvendig utstrekning og etter anmodning rapporteringsansvar overfor instituttstyret, dekan og fakultetsdirektør

· Instituttleder skal sørge for at saksbehandlingen ved instituttet holder et forsvarlig nivå

· Instituttleder har ansvar for at det blir gjennomført studentevalueringer og faglærer-evaluering på emnenivå i henhold til kvalitetssikringssystemet
· Instituttleder skal bidra til hensiktsmessig arbeidsdeling med fakultetsdirektør innenfor rammen av gjeldende instrukser.
